Ballastvikke

Ballastvikke (Securigera securidaca) er en ettårig urt i erteblomstfamilien.

Den er glatt med utoverliggende eller opprett vekst og kan bli opptil 50 cm høy. Bladene er ulikefinnede med 4–7 par småblad. Blomstene er gule, 4–8 mm store og sitter 4–8 sammen i et langstilket hode. Belgen er linjeformet med en krum spiss, 30–110 mm lang, 2–6 mm bred. Arten skiller seg fra resten av kronvikkeslekta ved at belgen ikke er delt i segmenter.

Ballastvikke vokser på dyrket mark, brakkmark, avfallsplasser og langs irrigasjonsgrøfter og bekker. Den er utbredt i det meste av middelhavsområdet, men mangler på Den iberiske halvøy, Balearene og Sardinia. I Nord-Afrika finnes den bare i Marokko. Arten vokser også videre øst- og nordover til Krim, Kaukasia, Irak og Iran. Den er innført med menneskelig hjelp til Portugal og Egypt.

I Norge er den funnet én gang, på en ballastplass i Fredrikstad i 1874.

Litteratur

Eksterne lenker 
 

Erteblomstfamilien